1.

Dátové prvky elektronických správ používaných na účely počítačového systému uvedeného v článku 21 ods. 2 smernice 2008/118/ES sú zostavené v skupinách údajov, prípadne v podskupinách údajov. Podrobnosti o údajoch a ich použití sú uvedené v tabuľkách 1 až 6, v ktorých: a) v stĺpci A sa uvádza číselný kód (číslo) pridelený každej skupine a podskupine údajov; každá podskupina je označená poradovým číslom (pod-)skupiny údajov, ktorej je súčasťou (napríklad: ak je číslo skupiny údajov 1, jedna z podskupín údajov tejto skupiny je označená ako 1.1 a jedna z podskupín tejto podskupiny je označená ako 1.1.1); b) v stĺpci B sa uvádza alfabetický kód (písmeno) pridelený každému údajovému prvku v (pod-) skupine údajov; c) v stĺpci C sa uvádza (pod-)skupina údajov alebo dátový prvok; d) v stĺpci D sa uvádza každá (pod-)skupina údajov alebo dátový prvok s hodnotou naznačujúcou, či vloženie príslušného údaju je: — „R“ (Required – povinné), to znamená že údaje sa musia poskytnúť. Ak je (pod-)skupina údajov „O“ (Optional – voliteľné) alebo „C“ (Conditional – podmienené), údajové prvky v tejto skupine môžu však byť „R“ (Required – povinné), ak sa príslušné orgány členského štátu rozhodli, že sa údaje v tejto (pod-)skupine musia vyplniť alebo ak sa uplatňuje podmienka; — „O“ (Optional – voliteľné), to znamená že vloženie údaju je voliteľné pre subjekt, ktorý predkladá správu (odosielateľ alebo príjemca) okrem prípadov, keď členský štát ustanovil, že údaje sa požadujú v súlade s možnosťou uvedenou v stĺpci E pre niektoré voliteľné (pod-)skupiny údajov alebo dátové prvky; — „C“ (Conditional – podmienené), to znamená, že použitie (pod-)skupiny údajov alebo dátového prvku závisí od iných (pod-)skupín údajov alebo údajových prvkov uvedených v rovnakom oznámení; — „D“ (Dependent – závislé), to znamená, že použitie (pod-)skupiny údajov alebo dátového prvku závisí od podmienky, ktorú nie je možné skontrolovať prostredníctvom počítačového systému, ako sa uvádza v stĺpcoch E a F. e) v stĺpci E sa uvádza(-jú) podmienka(-ky) pre údaje, ktorých vloženie je podmienené, upresňuje sa prípadné použitie voliteľných a závislých údajov a určuje sa, ktoré údaje musia príslušné orgány poskytnúť; f) v stĺpci F sa uvádzajú vysvetlenia týkajúce sa vyplnenia správy, pokiaľ je to potrebné; g) v stĺpci G sa uvádza: — pre niektoré (pod-)skupiny údajov číslo, za ktorým nasleduje znak „x“ naznačujúci, koľkokrát sa (pod-)skupina údajov môže v správe opakovať (štandardne = 1) a — pre každý dátový prvok, okrem dátových prvkov určujúcich čas a/alebo dátum, charakteristiky určujúce druh údaju a dĺžku údaju. Kódy pre druhy údajov sú tieto: — a alfabetický — n numerický — an alfanumerický. Číslo nasledujúce za kódom udáva pre príslušný údajový prvok prijateľnú dĺžku údajov. Nepovinné dve bodky pred ukazovateľom dĺžky znamenajú, že dané údaje nemajú pevne stanovenú dĺžku, ale môžu mať až taký počet číslic, aký stanovuje ukazovateľ dĺžky. Čiarka v dĺžke údaju znamená, že daný údaj môže mať desatinné čísla, pričom číslica pred čiarkou označuje celkovú dĺžku atribútu a číslica za čiarkou označuje maximálny počet číslic po desatinnej čiarke; — pre údajové prvky určujúce čas a/alebo dátum výraz „date“ (dátum), „time“ (čas) alebo „dateTime“ (dátum/čas) znamená, že dátum, čas alebo dátum a čas sa musia uviesť v súlade s normou ISO 8601 na uvedenie dátumu a času.